Ես միշտ մտածել եմ, որ «Առաջին» լրատւականում «ճարպիկներ», «աֆերիստներ», «քցողներ» են աշխատում: Բայց որ նրանք կարող են նաեւ, շատ «միամիտ» լինել, չէի մտածել: Տեսէք` իրենց առաջին հրապարակման մէջ գրել են. «Ուշագրաւ է, որ ՀՅԴ թեկնածու Միքայէլ Մանուկեանը քրէական անցեալ ունի: Նա մեղադրւել եւ բանտարկւել է Երեւանի առաջին քաղաքապետ Համբարձում Գալստեանի սպանութեան համար»: Յետոյ, երբ ՀՅԴ-ից սրանց ասել են, որ դա զրպարտութիւն է, շուռ են եկել, թէ` մենք հիմնւել ենք հաւաստի աղբիւրների վրայ: Լաւ, իսկ այդ հաւաստի աղբիւրները ձեզ չե՞ն պատմել, որ Միքայէլ Մանուկեանին ներկայացւած մեղադրանքն այդպէս էլ չի հաստատւել եւ նա մէկ տարի անց ազատ է արձակւել: Հիմա ո՞վ քրէական անցեալ ունի` Միքայէլ Մանուկեա՞նը, թէ՞ այն ժամանակւայ ԱԱԾ-ն ու երկրի ղեկավարութիւնը, որոնք իրենց թիրախն էին դարձրել ընդդիմադիր կուսակցութեանն ու նրա անդամներին: Բա չէ՞ք ասի, ԱԱԾ տնօրէնի նախկին տեղակալ Գուրգէն Եղիազարեանն ասել է, որ ինքն է «բռնել» Միքայէլ Մանուկեանին: «Առաջին» լրատւականի «ասերը» նախկին պաշտօնեայի` անսթափ վիճակում արած այս յայտարարութիւնը համարում են Միքայէլ Մանուկեանի «քրէական անցեալի» ապացոյց` յոյս ունենալով, որ հասարակ ընթերցողը կուլ կը տայ խայծը: Բայց աւաղ, ԶԼՄ-ի գրչակների տարիքն իրօք չի ներում, որպէսզի յիշեն 1994 թւականից Դաշնակցութեան դէմ սկսւած տոտալ յարձակումը, որ պէտք է իր անփառունակ վախճանին հասնէր 97-98 թւականներին: